Pasiënt sterf tydens aanval op ambulans(Foto verskaf) ŉ Pasiënt is Maandagaand in ŉ ambulans dood tydens ŉ boendoegeregtigheid-aanval in Atteridgeville in Gauteng. Paramedici wat op die toneel was, is steeds getraumatiseer. Nomantu Nkomo-Ralehoko, provinsiale LUR vir gesondheid, het inwoners in die provinsie gemaan om nie reg in eie hande te neem nie en om nie nooddienste se bedrywighede te ontwrig nie. “Dit is heeltemal onaanvaarbaar,” het sy oor die voorval gesê. “Ons kan nie toelaat dat die samelewing só agteruitgaan nie. Boendoegeregtigheid en om die reg in eie hande te neem is nie ŉ antwoord op sommige van die sosio-ekonomiese toestande wat gemeenskappe raak nie. Daar moet ŉ beter manier wees.” Sy sê gesondheidswerkers se werk is om sonder onderskeid diegene te behandel en te versorg wat dit nodig het. Personeel van Gauteng se nooddienste, ook bekend as die Green Angels, is aangeval toe hulle ŉ persoon, wat aangerand is, behandel het. Die persoon was in ŉ kritieke toestand. ŉ Ambulans is om 19:44 ontbied en paramedici is om 20:00 na die gebied ontplooi. Polisiebegeleiding is versoek om die reaksiespan te help om die gebied veilig te betree. “Die pasiënt het reeds op die grond gelê en was omring deur die gemeenskap,” het Nkomo-Ralehoko in ŉ verklaring gesê. “Paramedici het met behandeling begin en was op pad om die persoon na die naaste hospitaal te neem.” Net toe die ambulans wou wegry, het die gemeenskap reageer en die voertuig met klippe begin bestook. Hulle het ook die pad versper om seker te maak dat die ambulans nie kon wegry nie. “Hulle het die pasiënt van ŉ misdaad beskuldig en het dadelik geregtigheid geëis.” Die Green Angels het skuiling gesoek, maar die pasiënt is verder in die ambulans aangerand. Die ambulans is ook beskadig en mediese toerusting is uit die voertuig gesteel. ŉ Saak is by die polisie aanhangig gemaak. Nkomo-Ralehoko het onderneem om met die departement van gemeenskapsveiligheid in gesprek te tree om te kyk wat gedoen kan word om soortgelyke voorvalle te voorkom. Die paramedici op die toneel is vir waarneming gestuur na Kalafong- provinsiale hospitaal. Hulle sal ook berading ontvang as deel van die personeelwelstandsprogram.